Experti vo firme BioNTech, ktorá vyrába aj vakcíny proti covidu-19, sú krôčik od vytvorenia ďalšej látky. Tentokrát by mala pomôcť pacientom s nevyliečiteľnou sklerózou multiplex.
MNÍCHOV 13. januára - Roztrieštená skleróza, alebo aj skleróza multiplex je skutočne zákerné ochorenie. Napadá nielen fyzickú, ale aj psychickú stránku človeka, a čo je najhoršie, neexistuje liek, ktorý by chorobu vyliečil.
Pacienti postupne prichádzajú o motorické schopnosti, ochabuje im svalstvo, neurologické ochorenie postupne človeka zničí. Svitá však nádej pre pacientov, ktorí síce môžu žiť s chorobou aj desiatky rokov, ich život však postupne výrazne klesá na kvalite.
Sľúbné výsledky
Experti stojaci za firmou BioNTech, ktorá napríklad vyvinula vakcínu proti koronavírusu značky Pfizer, oznámili veľmi sľubné výsledky ďalšej vakcíny. Viac ako skvelé výsledky badajú u myší. Vakcína by mala fungovať tak, že technológia mRNA zabráni imunitnému systému pred atakovaním neurónov v mozgu a mieche, čo bráni prípadnej strate telesných funkcií.
Pokusy na myšiach dokázali, že vyvinutá technológia procesu takémuto "ničeniu" motoriky zabránila, zastavila progres ochorenia a dokonca prinavrátila niektoré motorické schopnosti už zasiahnuté chorobou. Ak by sa rovnaké výsledky ukázali aj na ľuďoch, bolo by viac než jasné, že manželia stojaci za nemeckou firmou BioNTech vyvinuli vakcínu na ďalší neduh.
Sahin, muž, ktorý je za vývojom vakcíny, sa narodil v Turecku. Keď mal štyri roky, s rodičmi sa presťahoval do západného Nemecka. Jeho otec pôsobil ako gastarbeiter v továrni v Kolíne nad Rýnom. Sahinovým snom bolo stať sa doktorom. Študoval lekárstvo na univerzitách v Kolíne a Hamburgu. Po dokončení štúdia sa začal venovať akademickej dráhe ako výskumník v oblasti imunoterapie.
Nie je však sám. Po jeho boku stojí o dva roky mladšia manželka, promovaná lekárka Özlem Türeciová, ktorá v predstavenstve firmy zodpovedá za klinický výskum. Aj ona je potomkom tureckých gastarbeiterov.